নির্বাচনী রায়কে পাশ্চোত্যের শাসক ও নীতি নির্ধারকেরা তখনই মানতে রাজী যখন সে নির্বাচনে তাদের তাঁবেদারগণ বিজয়ী হয়। পাশ্চাত্যের বন্ধুদের পরাজয় হলে পাশ্চাত্যের গণতন্ত্র-প্রেম তখন কর্পুরের ন্যায় উড়ে যায়। তখন গণতন্ত্রের গোলপোষ্টই পাল্টে ফেলে। তাদের গণতন্ত্র-প্রেম তখন নানা বাহানায় হাওয়ায় হারিয়ে যায়। সেটিই ফুটে উঠেছে গত ২৭ই জুন তারিখে লন্ডনের “দি ইভেনিং স্টান্ডার্ড” নামক একটি দৈনিকে প্রকাশিত ব্রিটেনের সাবেক প্রধাণমন্ত্রী মি. টনি ব্লেয়ারের লেখা এক প্রবন্ধে। উক্ত প্রবন্ধে টনি ব্লেয়ার লিখেছেন,“But it must now reinforce the idea that democracy is a way of thinking, not just of voting.” অর্থঃ “এ ধারণাটিকে অবশ্যই বলিষ্ঠ করতে হবে যে গণতন্ত্রের অর্থ শুধু ভোটদান নয় বরং চিন্তা-চেতনার একটি ধরণ।” কি মহা আবদার! কি অদ্ভূদ ব্যাখ্যা! টনি ব্লেয়ার তার প্রবন্ধে যে চিন্তা-চেতনার ধরণের কথাটি বলেছেন সেটি নিশ্চয়ই ইসলামি চিন্তা চেতনা নয়, ইসরাইল ও পাশ্চাত্যের সাম্রাজ্যবাদী আগ্রাসী নীতির বিরোধীতাও নয়। বরং সেটি হতে হবে পাশ্চাত্যের প্রতি পূর্ণ আনুগত্যের। সমর্থণ করতে হবে আফগানিস্তান, ইরাক, ফিলিস্তিনসহ সকল দেশে তাদের দখলদারি নীতির। সে আনুগত্যের চেতনাটি থাকলে পাশ্চোত্যের কাছে প্রিয় হওয়ার জন্য কি নির্বাচনেরও প্রয়োজন আছে? নির্বাচন না দিয়েও সৌদি বাদশাহ, জর্দানের রাজা, মরক্কোর বাদশাহ, কাতার-কুয়েত-দুবাইয়ের শাসকেরা কি পাশ্চাত্যের কাছে কম প্রিয়? অথচ মিশরে যখন একটি আন্তর্জাতিক মানের সুষ্ঠ নির্বাচন হলো সে নির্বাচনকে তারা গণতন্ত্র বলতে রাজী নয়। ইরানের প্রেসিডেন্ট আহমদি নেজাদ বা ভিনিজুয়েলার প্রেসিডেন্ট হুগো সাভেজ যত বিপুল ভোটেই নির্বাচিত হোক না কেন সেটিকেও তারা মানতে রাজি নয়। এখন শর্ত যোগ করেছে গণতন্ত্রের অর্থ শুধু ভোটদান নয়, সে ভোটদানে জনগণের মতামতের প্রতিফলনও নয়, বরং সে ভোটদানের মধ্য দিয়ে এমন এক চিন্তা-চেতনার প্রতিফলন ঘটতে হবে যা টনি ব্লেয়ারে মত পাশ্চাত্যের সাম্রাজ্যবাদী চেতনার লোকদের কাছে গ্রহণযোগ্য। ফলে একটি মুসলিম দেশে সুষ্ঠ নির্বাচন যতবারই অনুষ্ঠিত হোক না কেন এ মানদণ্ডে ইসলামি চেতনাধারিদের পক্ষে কোনদিনও কি গণতন্ত্রি হওয়া সম্ভব? নিজেদের আগ্রাসী লক্ষ্য পূরণে পাশ্চাত্য যে কতটা নীতিশূণ্য, বিবেকশূণ্য ও নির্লজ্জ্য এ হলো তার নমুনা।